འབྲི་གུང་སྐྱོབ་པ་འཇིག་རྟེན་གསུམ་མགོན་རིན་ཆེན་དཔལ་དེ་ཉིད་ཀྱི་འཁྲུངས་ཡུལ་ནི་མདོ་སྨད་ཀྱི་སའི་ཆ་ཡུལ་རྩ་ར་སྟོད་གཡོན་ལུང་གི་ལྡན་སྟོད་ཙུང་ངུའི་གྲོང་ཞེས་བྱ་བར་ཡབ་རྣལ་འབྱོར་བ་རྡོ་རྗེ་དང་།ཡུམ་རཀྴིའམ་ཀླུ་རིགས་སྒྲོལ་མ་གཉིས་ཀྱི་སྲས་སུ་བོད་རབ་བྱུང་གཉིས་པའི་ཁྲག་སྐྱུག་ཅེས་པ་ཆུ་མོ་ཕག་སྤྱི་ལོ་༡༡༤༣ལོར་སྐུ་བལྟམས།ཆུང་ངུའི་དུས་ནས་ཡི་གེ་འབྲི་ཀློག་ལ་མཁས་པར་མཁྱེན།ཡབ་ཀྱི་དྲུང་ནས་རྡོ་རྗེའི་འཇིགས་བྱེད་ཀྱི་ཆོས་སྐོར་དང་།ཁུ་བོ་མཁན་པོ་དར་མ་ལས་མདོ་སྔགས་ཀྱི་ཆོས་མང་པོ་གསན་ནས་མཚན་དུ་བཙུན་པ་སྐྱབས་དང་།རྡོ་རྗེ་དཔལ་དུ་གྲགས།དེ་ནས་མི་རིང་བར་ཡབ་ཡུམ་གཉིས་སྔ་རྗེས་སུ་འདས།དགུང་ལོ་བཅོ་བརྒྱད་དུ་ཕེབས་སྐབས་ཁུ་བོ་ཡང་འདས་པས་འཚོ་བ་ཤིན་ཏུ་དབུལ་བར་གྱུར།རྐང་ཆད་མཛེ་མོ་རྒྱབ་ཏུ་འཁུར་ནས་རིམ་གྲོས་སྐྱོང་བ་སོགས་བརྩེ་ཆེན་སྙིང་རྗེ་ཆེན་པོས་ཐུགས་རྒྱུད་བརླན་ཞིང་།དགུང་ལོ་ཉི་ཤུའི་སྐབས་ལྷོར་བྱོན་ཏེ་སློབ་དཔོན་ཡེ་ཤེས་བྱ་བ་ལས་རྗེ་བཙུན་མའི་དབང་དང་མན་ངག་རྣམས་ཞུས།ཉི་ཤུ་རྩ་གཉིས་ལོར་རྩིབ་རླུང་མོ་ཆེ་རུ་སྐུ་མཚམས་མཛད་དེ་ཉིན་པར་ཕྱག་ཆེན་དང་།མཚན་མོར་བསྐྱེད་རིམ་བསྒོམ།ཐུན་མཚམང་སུ་རྗེ་བཙུན་མའི་ཕྱག་མཆོད།ཐུན་གཤམ་དུ་གཏོར་མ་གཏོང་བ་སོགས་ལ་བརྩོན་ཤུགས་ཆེན་པོ་མཛད་ཐོགས་ཡུལ་གྱི་མི་ཆེན་རྣམས་ཀྱིས་ཀྱང་དབང་དང་སེམས་སྐྱེད་སོགས་མང་པོ་ཞུས་ཏེ་ཀུན་གྱི་སྤྱི་མོར་བཀུར་བའི་བླ་མ་ཞིག་ཏུ་གྱུར།དགུང་ལོ་ཉི་ཤུ་རྩ་ལྔ་མེ་ཕགསྤྱི་ལོ་༡༡༦༧ལོར་འགྲོ་མགོན་ཕག་མོ་གྲུབ་པ་རྡོ་རྗེ་རྒྱལ་པོའི་ཞབས་སུ་ལོ་གཉིས་དང་ཟླ་བ་བརྒྱད་ཙམ་རིང་གཟབ་རྒྱས་ཤིང་རྟ་ཆེན་པོ་གཉིས་ཀྱི་ལྟ་སྤྱོད་དང་།ན་རོ་མི་ཊིའི་ཟབ་གསང་བསྐྱེད་རྫོགས།ལྷག་པར་བཀའ་བབ་ཉམས་ཀྱི་བརྒྱུད་པའི་ཤིང་རྟའི་སྲོལ་ཆེན་བཞི་དང་།རྟོགས་པ་དོན་གྱི་བརྒྱུད་པ་བླ་མ་དམ་པའི་གདམས་ངག་ཟབ་མོ་རྣམས་མ་ལུས་པར་ཞུས་ཏེ་ཆོས་ཐམས་ཅད་ཀྱི་དེ་ཁོ་ན་ཉིད་མངོན་སུམ་དུ་གཟིགས་པའི་ཡེ་ཤེས་ཆེན་པོ་ཐུགས་ལ་འཁྲུངས་པར་མཛད།འགྲོ་མགོན་ཕག་མོ་གྲུབ་པ་བསྙུན་གཞི་བཞེས་སྐབས་བསྙུན་གཡོག་ཞུས་ཏེ་བླ་མའི་ཐུགས་མཉེས་པར་མཛད།འགྲོ་མགོན་སྐུ་མ་གཤེགས་གོང་དུ་ང་ཡི་གདན་ས་འདི་དགེ་བསྙེན་ས་བཅུ་པ་ཞིག་གིས་མཛིན་པ་ཡིན་ཞེས་སྐྱོབ་པ་རིན་པོ་ཆེ་དངོས་སུ་ཕག་གྲུའི་གདན་ས་འཛིན་དགོས་པའི་ལུང་བསྟན་གནང་།ལྕགས་སྟག་སྤྱི་ལོ་༡༡༧༠ལོར་འགྲོ་མགོན་རྡོ་རྗེ་རྒྱལ་པོ་སྐུ་མྱ་ངན་ལས་འདས་སོ།།